# Trubuilhou an aotrou Gargam

AN AOTROU GARGAM, eun den war an oad o veva dioc’h e leve.
BASTIAN, eur mevel d’an aotrou Gargam.
FILIBERT, eur mevel-all.
EOZEN, paotr an nor.
EUR C’HEREOUR. EUR C’HIGER.
EUR BARAER. YANNIG, niz d’an aotrou.
PAOTR AL LIZEROU.
EUR RENER.
BUGALIGOU EMZIVAD.
LAOU, unan anezo.
EUR C’HENDERV D’AN AOTROU.
PEVAR PE BEMP NOUELLER.
An aotrou Gargam, nevez savet eus e wele, a ya hag a deu sioulik dre e gambr, evel o ruilh eun dra bouezus en e benn. Goude eur pennad e lavar :
* Ma chom hirio brao an amzer
* Me a redo dre ’l lanneier
* War-lerc’h ar glujar hag ar c’had ;
* Am bo anezo ur sac’had…
* Na diskuiz ’vo o divesker
* Ma tec’hont krenn va zennou ter !…
* Disadorn, ô pebez dudi !
* Evidon-me dizrei d’am zi
* Gant un toulladig gedon brao
* Da ober un tamm lip-e-bao !…
* Ya, peadra da regali,
* Diou ha teir gwech, holl dud an ti !…
* O feiz, me lar hep fougeal,
* N’eus ket par d’in da chaseal ;
* Me, gred oun moumoun sant Hubert
* Ha filhor an aotrou sant Per !
* (Klevet a ra trouz)
* Piou a c’hell donet ken abred
* D’am dieza a-veac’h savet ?
* (Skei a reer war an nor)
* Digorit !
* BASTIAN
* Deiz mat d’an aotrou !
* GARGAM
* Deiz mat, Bastian ! Mez, m’hen tou !
* Abredik out ganti hirio…
* Asa, lar d’in ’ta petra zo
* P’ema hirio da zivesker
* En hent ken abred hag ar yer ?…
* BASTIAN
* Evit diskouez va c’harantez,
* Em boa c’hoant, en ur seurt dervez,
* Donet abred da reketi
* Eur bloavez mad deoc’h en ho ti…
* GARGAM
* Sell ’ta ! ema ar bloaz nevez !
* Ha me ne daolen ket evez !
* (O komz ouz ar zellerien)
* N’ankoun’c’ha ket !
* BASTIAN
* Ouzpenn unan
* Deoc’h, aotrou mat, a reketan.
* GARGAM (o rei d’ezan ur pez arc’hant)
* Sed aze, paotr, da galanad ;
* Kendalc’h d’am servija ervad,
* Kerz aliesoc’h d’ar pod-dour,
* Ha gra kempennik da labour.
* BASTIAN
* Kenavo, aotrou !
* GARGAM
* Selaou c’hoaz !
* Va botou ler hast d’in pourchas,
* Ha ro o lein founnus d’ar c’has
* Ma’z in war-lerc’h gedon Koad-Glas !
* Evit tapa louarn pe c’had
* Sevel abred a zo ret mad !
* Abred gwir eo ez on savet,
* Mez aon em eus na ves kropet !
* BASTIAN
* Monet a ran dioc’htu, aotrou !
* (Mont a ra kuit).
* AN AOTROU GARGAM (e-unan)
* Ha ma kanfen eur ganaouenn
* Savet d’ar chaseour laouen,
* Da c’hedal m’en do ar mevel
* Great e labour evel ma fell ?
* WAR DON : Maturin an Dall
* N’hoc’h eus ket gwelet dre ama
* Eur chaseour o tiskuiza,
* Gantan chas kaer a vandennad
* A jelp, a red war-lerc’h ar c’had ?
* N’hoc’h eus ket gwelet ar glujar
* O tec’het spontet, ’vel eur yar ?
* Livirit d’in, paotr, plac’h, va den,
* Ma rin ive eur c’haer a abaden !
* DISKAN
* Me ho ped, c’houi beachour,
* Frankiz d’ar chaseour,
* A ziruilh mistr ha mibin
* Ama dre ar ribin !
* Dac’hda Fin !… Dac’hda krenn !
* Dre an drez, dre ar spern,
* Danvez d’ober (Trouz an delez) mern !
* Gê !
* Adarre ? (Skei a reer) Deuit !
* FILIBERT (eur gazeten pe ziou gantan)
* Deiz mad, aotrou !
* Setu ama kazetennou !
* GARGAM (goude beza sellet outo)
* Deac’h da noz em boa o lennet !
* Petra ? n’hoc’h eus evor ebet ?
* FILIBERT
* Ho tigarez, par plij, aotrou !
* piou n’ankounac’ha a-wechou ?…
* Brema, p’eo gwir emaoun ganti,
* Me gemer tro da reketi
* D’eoc’h ha d’ho tud eur bloavez mad !
* GARGAM
* A ! Brema e welan ervad
* Gwir abeg ho tro finesa !…
* Bennoz Doue, ar memes tra,
* ’Vit hoc’h hetou madelezus !
* Delit !…
* FILIBERT
* Bennoz, aotrou (d’an dud)… kintus !
* (Rei a ra d’ezan eur gwenneg bennak)
* AN A. GARGAM e-unan
* Asa daonet n’ c’heus ket a vez
* O c’houlenn evel peorien gez ?
* Gevier a laront dizamant
* En aviz kaout ganen arc’hant.
* Hag evelato mantrus eo
* Kas anezo diwar va zro
* Hep rei dezo, d’ar bloavez mad,
* Arc’hant daou pe dri chopinad !
* (Skei a reer war an nor).
* Alo ! a-veac’h m’en deus unan
* Dibunet e gudenn war gân,
* Ma teu (adskei a ra.) unan, daou-all kerkent
* Da zon d’ho skouarn-all kement !…
* Deuit !… (izeloc’h) Kester…
* C’HOUEC’HVET DIVIZ
* AN A. GARGAM, EOZEN
* EOZEN
* Eur bloavez mad
* D’an aotrou ! Setu va mennad
* E deiz kenta ar bloaz nevez
* Hon laka holl el levenez !
* GARGAM
* (d’an dud) Va gwenneien dreist-holl ! (Da Eozen) Eozen,
* Del ! (Rei a ra arc’hant deza)… Taol evez hiviziken
* N’am lesfes dek munut en nor
* Da c’houlen diganez digor !
* EOZEN
* Bennoz Doue ! Hep aon ebet
* En noz a zeu kouskit kalet ;
* Eozen a ziwallo an nor
* Ha den n’en devezo digor !…
* (Mont ra kuit)
* AN A. GARGAM, e-unan
* Randounennou !… M’ho selaoufen
* E kollfen prim va zammig penn !…
* M’am bije gouezet kement-ma
* E vijen eat da neizeta…
* (Trouz tud o pignat en delez)
* Setu aze, marvat, eun-all
* Erru, hen ivez, da gestal ! (Tok, tok, war an nor)
* Deuit !…
* AN A. GARGAM, EUR C’HEREOUR
* AR C’HEREOUR (gant eur botou-ler nevez).
* Digas a ran d’an aotrou,
* Hervez e c’houlenn, eur botou ;
* Great ’int, m’hen tou ! e gwella ler
* Landivicho pe e garter !
* GARGAM
* Setu eur miz zo, amboubal,
* Emaoun bemdez oc’h o gedal !
* AR C’HEREOUR
* Kredit ac’hanon…
* GARGAM
* Me gred mad !
* Aon ’z poa n’az pije kalanad !…
* (O rei eur pez arc’hant).
* Del !… Ha diouall hiviziken,
* Pe morse da’z ti n’ez in ken !…
* Red eo ober pep tra en amzer zo lakaet :
* Fall e ve re abred, ha fall re ziwezad.
* Setu lavar eün ar re goz
* Lakeat (Skei a reer) difazi en eur poz !
* Digorit !…
* (Ar c’hereour a dec’h kuit pa zigouez ar c’higer er gampr).
* AR C’HIGER
* Setu d’an aotrou
* Un toulladig kostezennou,
* Evit ober hervez e c’hrad
* Gant e vignoned eur pred mad !
* GARGAM
* Mad tre ! It neuze d’ar gegin !…
* AR C’HIGER
* Araok, c’houi a roy d’in
* An aotre da reketi d’eoc’h
* Eur bloavez mad, bloavez a beoc’h…,
* GARGAM
* (D’an dud) N’en dije ket ankounac’heat
* Goulenn ouzin e galanad !
* (D’ar c’higer) Leal eo !… Delit…
* AR C’HIGER
* Mil bennoz ! (Mont a ra er-maez).
* It pell diouzin, laboused noz !
* Ha peur eta ec’h ehano
* Ar glaskerien-ma o zamm-tro ?
* Red e vije bet d’in gorren
* Kalz a beziou daou-wenneien !…
* Ma selaouan kement a stran
* Dizale me vo en noaz ran !…
* (Tok ! Tok ! war an nor)
* Adarre ?… Mont a ran pelloc’h
* Da glask eur c’hornig-all siouloc’h…
* Ha ma c’halvfen va Bastian,
* Ma ouezo da beleac’h ez an !…
* (Oc’h hopal krenvoc’h-krenva)
* Hola ! Bastian ! Bastian ! Bastian !…
* (Skei a reer atao)
* O mevel fall ! Kounnari ’ran !…
* Daoust m’eo va c’halon en anken,
* Lakaomp bepred eun dremm laouen !…
* Gouzanv an dud hag an amzer
* A zo daou dre red da ober !…
* Digorit !…
* Deiz mad d’an aotrou !
* GARGAM
* Ha dit, va faotr… Perak ama
* E tegasez brema ’r bara ?
* AR BARAER
* Ho tigarez, mar plij, aotrou !
* GARGAM
* Ya, ya, gwelet ’ran da droiou !
* AR BARAER
* Koulskoude gwir e lavaran :
* Blavez mad d’eoc’h a reketan !
* Ha d’ar Baradoz ra’z aio
* Hoc’h ene kaer goude ’r maro !
* GARGAM
* Mat eo ! Del ’ta ! (Rei a ra d’ezan gwenneien) Ha sent ouzin,
* Kas hiviziken d’ar gegin !
* AR BARAER
* (o vont kuit a lar d’an dud) :
* Ar c’hintus koz ne ro d’in ken
* Nemet peziou daou-weneien !
* GARGAM
* N’eus na bennoz, na trugarez ;
* Savet int holl evel tud gouez !
* O pebez dervez trubuilhus
* Eo hema ’vit an dud peoc’hus !
* Mont a ray va stal da stalik
* Daoust d’in da veza pinvidik :
* « Re vignon d’al larjentez
* » ’Zigor an nor d’ar baourentez. »
* Ar c’henta klasker a deuio
* A vo kaset diwar va zro
* Da glask kerden da Zant Mikel
* Evit trei ganto an avel !
* A ! siouaz ! pegouls echuo
* Pelloc’h an dervez-ma e dro ?
* Inouet oun o rei arc’hant
* Da c’hlabouserien diskiant…
* N’ez eus enno tamm karantez,
* Yen int ’vel ar c’hrisa goanvez !…
* Ha ma kanfen brema eur zon ?
* Gwelomp ha me gavo an ton !
* Pa vez teval penn ar Breizad
* E kân ’vel eun Iverzoniad ;
* Pa vez laouen e kân ive,
* Ha daoust pe stad bennak e ve…
* War don : Mousig ar Morbihan
* O pebez dervez kasaüs !
* Gant o dremmou marmouzus
* E teuont pep hini d’e dro
* Da rei d’in taol ar maro !…
* An torrou-penn-se a lavar :
* « Bloavez mad ! o, me ho kar !
* Hag adre va c’hein e klevan :
* « Hoc’h arc’hant eo a glaskan !
* Digorit frank dezo ho yalc’h,
* Morse ne root a-walc’h !…
* A-veac’h m’eo troet o zeuliou
* Ma tispennont ho komzou !…
* Klaskerien villiget, tec’hit !
* Sunerien ’n em zastumit !
* O pebez dervez kasaüs
* D’an dudou madelezus !…
* (Skei a reer taoliou war an nor)
* Gwelit ha n’eo ket eun torr-penn
* Beva eur vuhez evelen ?…
* Red eo koulskoude digeri,
* Daoust oun, siouaz ! oc’h alteri !
* Petra ’ve laret ’tal al lenn
* Ma n’heuilhan ar c’hiz penn-da-benn ?
* Digorit !
* (Ar groaz gantan, a lamm da c’houzoug e eontr)
* O va eontr, m’ho kar !
* M’ho kar dreist oll draou an douar !
* Eur bloavez mad ha kalz re-all
* D’eoc’h, a hetan hep hini fall !…
* GARGAM
* Te, da vihana, va faotrig,
* A ziskouez kaout eur galonig.
* O sell ’ta ! ar groaz ’zo ganez !
* Evit doare e labourez ?
* YANNIG
* O ya, va zonton Gargamig,
* Mont a ran brao war va fouezig.
* Da c’houlen ouzoc’h kalanad
* Oun deuet hirio, c’houi ’oar ervat.
* GARGAM
* Hag e kav d’it e c’hellan-me
* Rei arc’hant d’an holl evel-se ?
* YANNIG
* O ya, va eontr, a-grenn eo red,
* Rak eur weren am eus torret
* War di nevez eur c’hrignouzez
* Am lardas druz gant he botez !
* GARGAM
* Gwir ?
* YANNIG
* Ouzpenn, lazet ’meus eur yar
* Gant eun taolig mean en he gar.
* Roet ’m eus va ger d’o faea
* Araok kuz-heol en dervez-ma,
* Gant na vo lavaret netra
* d’am zad, d’am mamm — a oar larda ! —
* N’hellot ket alese finval
* Ken n’am bo ket va ugent real !
* GARGAM
* Selaou ’ta ac’hanon, Yannig.
* Pa labourez, va mignonig,
* Ez pezo da bez ugent real !
* Hogen, na lar mann d’ar re all.
* Del !…
* YANNIG
* (o tilammat da vont er-meaz)
* Tapet em eus anezo !…
* D’am zonton mad kenavezo !…
* Tud digalon, amprevaned ! (Trouz, Tok ! Tok !)
* Na me zo sod pa roan d’eoc’h kred !
* Va zud koz gwechall, koulskoude,
* War a glevan, a lavare :
* « Oc’h ar pez na c’haller miret
* « Harpa hep klemm gwella rafet ! »
* (Tok ! tok !)
* Ya, ya, ze eo war a welan
* Evidon-me ar gwella rann,
* Digorit !…
* PAOTR AL LIZEROU
* Deiz mad d’an aotrou !
* GARGAM
* Deiz mad, va faotr !
* PAOTR AL LIZEROU
* Al lizerou
* Eo a zigasan d’eoc’h !
* GARGAM
* Diskouez !…
* (Goude beza sellet tost).
* Asa, lavar din, va faotr kez,
* N’eus ket aze pemp-war-nugent ?
* PAOTR AL LIZEROU
* Hag a zo gwir, aotrou ; ’velkent
* N’hallen ket degas abretoc’h !
* GARGAM
* Ne c’houlles ket, lavar kentoc’h !
* Aon bras eo ac’h eus bet marvat
* N’az pije ket a galanad !
* PAOTR AL LIZEROU
* Kredit ac’hanon…
* GARGAM
* Ya, me gred
* Ez oa ’n deiz-ma ganez gedet !…
* (O rei d’ezan e galanad)
* Na zale mui hiviziken
* Da zigas lizer betek penn.
* PAOTR AL LIZEROU (d’an dud en eur vont kuit)
* Pebez paotr kintus !… Dek kwennek
* Na ro ken d’in, ar mec’hiek !…
* AN A. GARGAM, e-unan
* Ouf !… N’hellan mui !… Skuiz-maro ’on !
* Ha peur ’vo diwez d’ar randon ?
* Ne jommin pelloc’h da zelaou
* Rimadellou ha konchennaou…
* Mont a ran d’ober eur bale…
* Ar glaskerien a c’hell dale !!!…
* (Mont a ra kuit)
(Eur strolladig bugaligou gwisket henvel, a deu er gambr, gant eur beleg pe eun aotrou-all en o fenn. Ar vugale a azez tro-war-dro d’ar Rener. Mall eo gantan sevel pa deu an A. Gargam. Ar vugaligou a zav ivez. An A. Gargam a ra ar souezet o kaout anezo in e di.)
* Ama, me oar, a galon vad
* E vimp degemeret timad !
* Rak an aotrou Gargam pell zo
* Eo skoazell pep tra gaer er vro…
* Nag a beorien mezus en noaz,
* A red ar gear-ma bemdez c’hoaz,
* Hag a vije tennet a boan
* Ma lavarjent eur gomz dezan !
* (O trei oc’h unan eus ar baotred)
* Lavar ! Bez’ ema ganez, Laou,
* Al lizer da lenn d’an aotraou ?
* LAOU
* Ya, aotrou rener !
* AR RENER
* mad, bremaïk
* Hen lenni freaz ha goustadik…
* (O tistrei oc’h an dud).
* Anavezet eo er c’harter
* ’Vel eun tad, eur madoberer ;
* Gantan pep paour a gav bara
* Ha zoken dilhad da wiska, (Trouz en delez).
* Mez klevet a ran trouz aze,
* Erru an aotrou, ret e ve…
* GARGAM
* A ! C’houi eo, aotrou ker-meurbet ?
* Gwelit edon dres o tec’het !…
* Abaoe ma’z eo sklear an deiz
* N’em eus ket tamm peoc’h, dre va feiz !
* Gwech eo Per, gwech Paol, gwech Goulc’hen ;
* Leun oa va zi a stranerien…
* Ha dezo-oll me a ranke
* Rei kalanad evit doare…
* AR RENER
* Ha setu me erru ive…
* GARGAM
* Her gout a ran ; ema aze,
* Em c’haierig, ho kalanad.
* D’eoc’h-hu me ro a galon vad,
* Rak ma c’houzon an implij kaer
* A rit ganto d’an dud dister…
* M’ho ped, chomit ’ta azezet,
* Ha c’houi ivez, va mignoned…
* Hag e lavaren d’eoc’h raktal
* Em boa o c’haset da sutal,
* Da blanta pour war gein Are,
* Da vrennika da Venez-Bre !
* Emaint aze gant o zeod flour,
* Trenk ha trubard evel an dour,
* O kontan kant ha kant sorc’hen
* Ha n’o deus sur na lost na penn.
* Kement em bevez kalonad
* O rei d’ar re-ze kalanad
* Kement ez on atao eürus
* O rei d’an holl beorien peoc’hus !…
* AR RENER
* Aotrou, C’houi a ra kalz a vad
* D’an intanvez, d’an emzivad…
* GARGAM
* Nan, ober a rajen muioc’h
* Ma vijen bet pinvidikoc’h…
* (Ar rener a ra sin da Laouig da zevel evit lenn e bennad skrid. Sevel a ra, hag e krog da lenn raktal).
* « Aotrou benniget, aotreit
* » D’ho pugaligou lenn eur skrid
* » Evit meuli ho madelez,
* » Ho preder hag ho karantez.
* » Abredik omp bet dibourvez
* » Er bed-ma eus a bep danvez ;
* » Maro hon tadou, hor mammou,
* » Den da bourvei d’hon ezommou,
* » P’eo deuet an elez d’hon hencha
* » Da di an « Itron Varia ! »
* » Gant hoc’h aluzennou dispar
* » Omp eürus eno, ni lavar !
* » En dervez kenta eus ar bloaz
* » Lezit ac’hanomp, eur wech c’hoaz,
* » Da reketi d’eoc’h bloavez mad
* » Ha kement a zo en ho krad !
* (Ar vugaligou-all a strak o daouarn).
* » Ni bedo ar Mabig Jezus
* » Da viret deoc’h yec’hed padus
* » Evit ma reot pell c’hoaz ar vad
* » D’ar vugaligou emzivad.
* (Strakadeg daouarn adarre).
* (An A. Gargam a zav, hag a gemer eur mouchouer da zec’ha an daerou a deneridigez a zired eus e zaoulagad. Mont a ra goude da gaout al lenner ; kemeret a ra e baper, hag e pok c’houek d’ar bugel mad).
* GARGAM
* C’houi da vihana, bugale,
* A zeu d’am digoll a zoare
* Dioc’h ar boan benn c’houezet ennon
* Gant sunerien laer ha lampon…
* Tomma ra va c’halon em c’hreiz
* Evel an heol e-kreiz an deiz !
* Gant ar garantez e tilamm
* Evidoc’h, yaouankizou flamm !…
* Na kaerat lizer, sapristi !
* A rit d’in aze d’am meuli !…
* Mez ruzia rankan gant ar vez
* Pa welan e taolit evez
* Oc’h va aluzennou dister
* ’Vel ma’z eo eur c’hant skoed hanter !
* AR RENER
* Gant hoc’h aluzenn, aotrou ker,
* E tebromp eur bara tener,
* E wiskomp meur a vinor noaz
* Epad daou, tri miz eus ar bloaz !…
* (Ar vugale a stag gant eur ganaouen savet a ratoz kaer evit ar gouel, war don « Ar Vamm hag ar Bugel », dioc’h levr « Mouez an Aochou », gant Glanmor).
* KANAOUENN
* Eled an nenv, meulit Doue,
* Ha c’houi, evned ive,
* En uhelder, embannit-ta
* Evez hon Tad kenta !
* D’ar boked nevez digoret,
* El liorzou glazet,
* Doue a ro gliz ar mintin,
* A lintr en heol lirzin !
* D’al labousig nevez ganet,
* En eun neizig kuzet,
* Doue a ro eun tad, eur vamm
* Ha n’hen dilezo tamm !
* D’ar minorig hep ti na tan,
* O c’houzanv kalz a boan,
* Doue a zigas e elez,
* Tud leun a vadelez !
* Hag e roont hep marc’hata
* Arc’hant da zornata,
* Da dud Doue bet dibabet
* Da zevel minored !
* (Adkana ar poz kenta, ma karer).
* GARGAM (o tiskouez ar vugale)
* O c’hanaouen, aotrou Rener,
* Da’m diskouarn a zo tener.
* Me grede klevet an elez
* Du-se (en nenv) en o rouantelez !
* Gant eur seurt komzou dudius
* Va holl gounnar zo eat da guz…
* AR RENER
* Den ganeoc’h ne gavo dilez,
* Ker bras ez eo ho madelez !
* GARGAM
* Bennoz d’eoc’h-oll, bugaligou,
* Bennoz ’vit ho kanaouennou ;
* Gant ho moueziou sklear ha lirzin
* Gae oun breman ’vel ar mintin…
* (Goude klask en eur c’haier-godel, Gargam a ro eur paper-arc’hant d’ar rener).
* AR RENER
* Kenavezo deoc’h, aotrou mad !
* Ha bennoz ’vit ho kalanad !…
* GARGAM
* Tamm ’bet ! Me eo, da vihana,
* A galon ho trugareka.
* Deuit ken alies hag ezom,
* C’houi oar peleac’h emoun o chom !
* Ho pugaligou a bedo
* Evidon keit ha ma vin beo !… (Ar vugale a ya er-maez).
* AR RENER
* Ha goude ho maro zoken,
* N’hoc’h akounac’haint biken !… (Mont a ra er-maez ive).
* AN A. GARGAM e-unan
* Pegen c’houek ez eo d’am c’halon
* Skoazelli ar beorien wirion !
* Me o c’har oll evel breudeur
* ’Zo kouezet warno eur gwaleur.
* Oc’h ar re-ma vihan dreist-oll
* Laouen ha seder ’vel an heol,
* Me gar ober eur zelladen
* Pa gouez warnoun eur barr anken.
* Setu kompezet va spered,
* Ha va c’halon sioul bras meurbed !
* Fizians am eus na deuio mui
* Kester ebet war-dro da’m zi…
* (Boum ! Boum ! Trouz en delez).
* Setu aze c’hoaz eur penn touz !
* Goustad ! goustad ! o nag a drouz !…
* Mont a ra, ma kar taol evez,
* Da derri souden an delez ! (Tok ! tok ! war an nor).
* Deuit !…
* AR MEVEL
* Ho kenderv eo, aotrou,
* A zeu da ginnig e hetou…
* (Ar mevel a dec’h kuit kerkent).
* GARGAM
* Ra’z ay gant…
* AR C’HENDERV
* (laouen-bras, digor e ziouvreac’h)
* Kenderv !
* GARGAM
* Petra zo ?
* AR C’HENDERV
* Petra ? Ar bloaz nevez hirio !
* GARGAM
* (o skrabat e benn)
* A !… ya !…
* AR C’HENDERV
* Nag aon am eus-me bet
* Na vijec’h en ho ti kavet !
* Eur gwall-zarvoud evidoun-me,
* Hag evit va c’herent ivez !…
* GARGAM
* Ha, siouaz ! me wel, an darvoud
* Ganen a dlie c’hoarvezout…
* AR C’HENDERV
* Hag ho yec’hed ken talvoudus,
* Hag-en hoc’h eus kelou eürus
* Da rei d’in hirio anezan ?
* Penaos, kenderv, ez it breman ?…
* GARGAM
* Fall ! Fall ! er mare-man dreist-oll !
* AR C’HENDERV
* Setu koulskoude tomm an heol,
* Brao eo mont d’ober eur bale ;
* Deut oan d’ho pedi ’benn kreiste
* Da zont ganeomp-ni da leina,
* P’eo gwir omp ho kerent tosta…
* GARGAM
* Gwaz a se pa ne c’hellan ket !
* AR C’HENDERV
* Eur pez labour am eus boulc’het ;
* Hoc’h aliou…
* GARGAM
* (d’an dud) :
* Va arc’hant !…
* AR C’HENDERV
* A zo
* Talvoudus bras war va meno.
* Hebdoc’h ni a vije diez !…
* GARGAM
* Hep va arc’hant a leverez ?…
* AR C’HENDERV
* Gwelit petra c’helfac’h ober…
* GARGAM
* Netra breman ’vidout, kenderv…
* Diwezatoc’h ma vez gallet
* Sur mad me yelo d’az kwelet.
* AR CHENDERV
* Mad, neuze ez an adarre…
* Kenderv, kenavo dizale !…
* GARGAM
* Kenavo !…
* AR C’HENDERV
* (d’an dud en eur vont er-meaz)
* Eul lein espernet !
* AN A. GARGAM e-unan
* Straner milliget, na deu mui
* Pelloc’h da’m bouzara em zi !…
* Na sod oa an den dievez
* A gredas, en eur seurt devez,
* Rei da genta ar galanad
* Evit reketi bloavez mad !
* Gwelit anezo gwisket ker :
* Eus eur penn d’ar penn all da ger
* Ez eont da gonta sorc’hennou
* Da gaout arc’hant ha banneou !
* (Eur vouez o kana er-meaz)
* War don an N° 108 eus Kantikou brezonek Sant-Brieg
* O pebez burzud a welan
* E Betleem pa ziredan !
* Eur bugel war ar plouz kousket,
* Tost d’ezan e Vamm daoulinet !
* Ar ganaouenn ken dudius
* Eo Nouël ar Mabig Jezuz ! (Hag e kendalc’h da zelaou).
* DISKAN (Kanet gant pemp paotrig)
* Kanomp Nouël da Vab Doue
* Ganet er c’hraou dre garante ;
* Da Jezuz ha d’e Vamm zantel
* Kanomp mil gwech Nouël ! Nouël !…
* GARGAM
* Ha ma rafen d’ezo donet
* Er zâl-ma da rei da glevet
* O c’hanaouen a levenez,
* O nouël war un ton nevez !…
* (Dre ar prenestr) :
* N’hellfec’h ket donet eur pennad
* Em zi breman da « nouëlat » ?
* AR C’HANER
* Eo, eo, gant plijadur, aotrou !…
* (Sevel a reont).
* GARGAM
* Ganto n’eus ket a zorc’hennou,
* Mes eun nouël ken dudius
* En enor d’ar Mabig Jezuz
* Am laka meurbet evurus !
* Deut tre, bugaligou doujus !
* GARGAM
* O ma c’houfec’h, bugaligou,
* Pegement a ziezamanchou
* Am eus bet hirio ! Bouzaret
* Ez oun, ya sur, oc’h o c’hlevet.
* C’houi da vihanan a blij d’in
* Gant ho kanaouennou lirzin,
* Kanit, kanit, bugaligou,
* D’ar Mesiaz meuleudiou !
* Bez’ pezo ganen kalanad ;
* O rei a rin a galon vad,
* Ha zoken eus ar re gaera
* Am eus roët bete brema.
* Mez kanit c’hoaz eur pennadig
* Eun darn a boziou ho kantig.
* Va c’halon baour a lamm laouen
* O klevet eur seurt kanaouen.
* AR VUGALE (o kana)
* Daoulinet oc’h hen adori
* Ha pastored en-dro d’ezi ;
* En oabl elez gwenn a vanden
* A gân e-kreiz ar sklerijen.
* N’em eus ket ezom da glevet
* Hano ’r bugel nevez ganet !
* Mabig Jezuz, m’her goar ervat,
* C’houi eo va Doue hegarad !
* Kaer eo an heol pa bar en er,
* Kaer bleuniou an nevez-amzer ;
* D’am daoulagad c’houi zo kaeroc’h,
* D’am c’halon karantezusoc’h !
* GARGAM
* Mad ! kaer-dreist eo, va bugale ;
* Kendalc’hit gant ho tro-vale
* Setu aman ho kalanad,
* Rannit gant ho pemp kamalad !…
* AR C’HANER BRASA
* Bennoz-Doue, aotrou Gargam !
* O, nag eürus e vo hor mamm !
* AN A. GARGAM
* Kenavo ’ta, ha chans-vad d’eoc’h !
* Digaset hoc’h eus d’in ar peoc’h !!!
* (Mont a reont er-meaz).
* M’am eus bet trubuilh em dervez,
* Bet em eus ive levenez,
* Ha n’em bije kavet morse
* E-kreiz va abaden chase.
* Kavout a reer kalonou yen
* A wechou e-touez ar beorien ;
* Mes an nep ro en han’ Doue
* Sur mad a zalva e ene.
* En eur gloza, aman m’ho ped,
* Mirit lavar ar Vretoned :
* « Ma ve pep kalon truezus
* « E ve muioc’h a dud eürus ! »
       Landivizio, ar 17 a viz du 1906.